Tiranë: Kuvendi kapërcen pa kandidat raundin e tretë për zgjedhjen e presidentit të ri
"Pritëm opozitën tre raunde, por e zgjedhim presidentin edhe pa LSI-në", - tha drejtuesi i socialistëve në parlament, Gramoz Ruçi.
Parlamenti shqiptar zhvilloi në mesditë seancën për zgjedhjen e presidentit të Republikës në raundin e tretë. Komisioni parlamentar i ligjeve bëri të ditur se as këtë raund nuk ishte paraqitur asnjë kandidat, sipas afateve ligjore. Kryetari i grupit parlamentar të PS-së, Gramoz Ruçi, tha se grupi parlamentar socialist u dakordësua pa asnjë rezervë për të pritur opozitën. “Sot dogjëm raundin e tretë, edhe pse i kemi votat për ta zgjedhur presidentin qysh në raundin e parë. U dhamë gjithë kohën opozitës për të propozuar kandidatë sa më të pranuar, por ata nuk erdhën” - tha zoti Ruçi. Ai theksoi me tone kritike ndaj kryetarit të parlamentit dhe njëkohësisht drejtues i LSI-së, se PS i ka 71 votat dhe mund ta zgjedhë presidentin e ri edhe pa votat e LSI-së. "Ne kërkojmë që raundi tjetër të caktohet sa më parë për të zgjedhur presidentin dhe nëse votat nuk arrihen për këtë, atëherë le të shkojmë në zgjedhje të parakohshme sipas Kushtetutës" - tha zoti Ruçi. Ai tha se zoti Meta, anoi nga opozita dhe këmbënguli për bisedime me opozitën, ndaj dhe nga Gjermania erdhi një zotëri i nderuar me një status të trefishtë, por as kjo nuk ndryshoi asgjë në qëndrimet e opozitës. Madje në bisedime u bënë edhe kërkesa që në Gjermani dhe as në ndonjë vend tjetër demokratik nuk do të ishin të zakonshme. "U bë maksimumi vetëm që të plotësoheshin ankimet e opozitës, e cila, si në futboll, edhe kërkon penallti edhe e do portën pa portier. Tani dialogu me opozitën ka mbaruar. Ne nuk duam të përdorim forcën e kartonave, por procesi duhet të shkojë përpara" - tha zoti Ruçi. Në sallën e Kuvendit ishin vetëm deputetët e shumicës. Opozita vazhdon të qëndrojë jashtë parlamentit. Edhe dy raundet e para u ezauruan pa ndonjë kandidat.